ดอลล์แข็งค่าหลังสหรัฐฯเผยตัวเลขศก.สดใส
สกุลเงินดอลลาร์สหรัฐแข็งค่าเมื่อเทียบกับสกุลเงินหลักอื่นๆ ในการซื้อขายที่ตลาดนิวยอร์กเมื่อคืนนี้ (5 ส.ค.) ขานรับตัวเลขการจ้างงานนอกภาคเกษตรสหรัฐที่พุ่งขึ้นเกินคาดในเดือนก.ค.
6 ส.ค. 2559

สำนักข่าวอินโฟเควสท์รายงานว่า ค่าเงินยูโรอ่อน (5 ส.ค.) ค่าเทียบดอลลาร์สหรัฐ สู่ระดับ 1.1091 ดอลลาร์สหรัฐ จาก 1.1131 ดอลลาร์สหรัฐ ส่วนเงินปอนด์ก็อ่อนตัวลงแตะ 1.3082 ดอลลาร์สหรัฐ จากระดับ 1.3109 ดอลลาร์สหรัฐ ด้านเงินดอลลาร์ออสเตรเลียก็ลดลงสู่ระดับ 0.7622 ดอลลาร์สหรัฐ จาก 0.7633 ดอลลาร์สหรัฐ
ส่วนดอลลาร์สหรัฐแข็งค่าเทียบเยนสู่ระดับ 101.80 เยน จาก 101.17 เยน และแข็งค่าเทียบฟรังก์สวิสที่ 0.9797 ฟรังก์ จาก 0.9738 ฟรังก์ เงินดอลลาร์สหรัฐได้รับปัจจัยหนุนหลังจากที่กระทรวงแรงงานสหรัฐรายงานว่า ตัวเลขการจ้างงานนอกภาคเกษตรพุ่งขึ้น 255,000 ตำแหน่งในเดือนก.ค. ขณะที่อัตราการว่างงานทรงตัวที่ระดับ 4.9% นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้นเพียง 180,000 ตำแหน่งในเดือนก.ค. และอัตราการว่างงานจะลดลงสู่ระดับ 4.8%
นอกจากนี้ กระทรวงแรงงานสหรัฐยังได้ทบทวนปรับเพิ่มตัวเลขการจ้างงานในเดือนพ.ค. โดยปรับเป็นเพิ่มขึ้น 24,000 ตำแหน่ง จากที่มีการรายงานก่อนหน้านี้ว่าเพิ่มขึ้น 11,000 ตำแหน่ง และทบทวนปรับเพิ่มตัวเลขการจ้างงานในเดือนมิ.ย. โดยปรับเป็นเพิ่มขึ้น 292,000 ตำแหน่ง จากที่มีการรายงานก่อนหน้านี้ว่าเพิ่มขึ้น 287,000 ตำแหน่ง ทั้งนี้ นักวิเคราะห์คาดการณ์ว่าข้อมูลแรงงานสหรัฐที่ดีขึ้นอย่างต่อเนื่องจะหนุนให้ธนาคารกลางสหรัฐ (FED) ปรับขึ้นอัตราดอกเบี้ยภายในปีนี้